દૂર દૂર સુખી પાંખા જંગલો અને ઝાડ વગરના બોડા ડુંગરો જોઈ આકાશે નિઃસાસો નાખ્યો. ડુંગરના ઢાળ પરથી ઉતરતાં કારમાંથી આઠથી દસ કિ.મી. દૂર લીલા જંગલો હોવાનું જણાતા આકાશ ફરીથી હરખાયો. આકાશ હવે ખાસ્સો અંતરિયાળ વિસ્તારમાં આવી ગયો હતો. માણસો પણ ભાગ્યે જ જોવા મળતા હતા. પાકો રોડ પૂરો થઈ ગયો હતો. હવે કાચો રસ્તો હતો પરંતુ સામે જ દેખાતા લીલાછમ જંગલોએ તેનું મન મોહી લીધું. આકાશને થયું કે નક્કી ત્યાં કોઈ ગામ કે વસાહત હશે. સાંજ પડવાની હજુ વાર હતી. રાત્રિ રોકાણની પણ વ્યવસ્થા કરવાની હતી.